Skietdood in VSA: Oudpolisielid skuldig bevindKim Potter is van strafbare manslag skuldig bevind ná Daunte Wright se dood. (Foto: Hennepin County Sheriff’s Office / AFP) Die voormalige polisievrou wat die 20-jarige Daunte Wright in April in Minneapolis in die VSA doodgeskiet het toe sy glo haar vuurwapen met ’n skokwapen verwar het, is skuldig bevind op twee aanklagte van strafbare manslag. Kim Potter (49) word nou deur soveel as 15 jaar tronkstraf in die gesig gestaar op die eerste aanklag en tien jaar tronkstraf op die tweede aanklag. Sy sal na verwagting in Februarie gevonnis word. “Haar berou en spyt oor die voorval is oorweldigend,” het Potter se prokureur, Paul Engh, Donderdag in die hof aangevoer toe hy gepleit het dat sy kliënt op borgtog vrygelaat word tot en met haar vonnisoplegging. Die regter het egter beslis dat Potter tot en met haar vonnisoplegging in aanhouding bly. Die voormalige polisiebeampte het onskuldig gepleit op die aanklagte teen haar en hou vol die skietery was ŉ ongeluk aangesien sy die betrokke dag per ongeluk haar vuurwapen in plaas van haar skokwapen gegryp het. Potter het in ’n emosionele getuienis gesê dat wat veronderstel was om ŉ roetine-verkeerstop te wees, op 11 April “chaoties” geword het. Maroela Media het vroeër vanjaar berig Wright is die betrokke aand in sy motor deur die polisie afgetrek nadat hy glo die verkeerswet oortree het. Argieffoto van betogings ná Daunte Wright se dood. (Foto: David Ryder, AFP) Die polisiebeamptes het kort daarna ontdek dat hy ŉ uitstaande lasbrief teen hom het en hom in hegtenis probeer neem. Wright wou in sy motor klim toe Potter haar vuurwapen afgevuur en Wright getref het. Hy is op die toneel dood verklaar. Daar kan in grafiese videomateriaal van die polisie gesien word hoe die polisie Wright uit sy motor gepluk net nadat hulle hom afgetrek het. Terwyl Wright met die beamptes baklei, skree Potter: “Taser! Taser!”. “O genade, ek het hom geskiet” het sy kort daarna geskree. “Ek onthou hoe ek geskree het “Taser! Taser! Taser!’ Niks het gebeur nie en toe sê hy vir my ek het hom geskiet,” het Potter tydens haar getuienis gesê en in trane uitgebars. Betogings het ná Wright se dood opgevlam. Dít te midde van bestaande rassespanning in Minneapolis weens die verhoor van die voormalige polisiebeampte Derek Chauvin wat aangekla is van die moord op George Floyd. Wright se familie het intussen ná die uitspraak gesê hulle is “verlig” dat daar ŉ mate van aanspreeklikheid is vir sy “sinnelose” dood. “Van die onnodige en oorweldigende tragiese verkeerstop tot die skietery wat sy lewe geneem het, sal daardie dag ŉ traumatiese een vir hierdie gesin bly en nog ŉ voorbeeld vir Amerika hoekom ons dringend verandering in polisiëring nodig het.” Keith Ellison, prokureur-generaal van Minnesota, het gesê die staat sal ŉ “billike” vonnis vir Potter aanvra.